CELEX: C2005/271/41
Language: el
Date: 2005-10-29 00:00:00
Title: Υπόθεση T-306/05: Προσφυγή της 10ης Αυγούστου 2005 — Scippacercola και Τερεζάκης κατά Επιτροπής

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/20
            
         Προσφυγή της 10ης Αυγούστου 2005 — Scippacercola και Τερεζάκης κατά Επιτροπής
   (Υπόθεση T-306/05)
   (2005/C 271/41)
   Γλώσσα διαδικασίας: η αγγλική
   Διάδικοι
   
      Προσφεύγοντες: Isabella Scippacercola και Ιωάννης Τερεζάκης (Βρυξέλλες, Βέλγιο) [εκπρόσωπος: Α. Κρυσταλλίδης, δικηγόρος]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής της 2ας Μαΐου 2005, την οποία παρέλαβαν οι προσφεύγοντες στις 31 Μαΐου 2005, με την οποία η Επιτροπή αρνείται να κινήσει εις βάθος έρευνα επί των δαπανών και των εσόδων της ΔΑΑ ΑΕ που αφορούν την παροχή υπηρεσιών ασφαλείας των επιβατών, τις εγκαταστάσεις τερματικού σταθμού επιβατών και τις υπηρεσίες σταθμεύσεως αυτοκινήτων, προκειμένου να διαπιστώσει αν τα τέλη που εισπράττει η Διεθνής Αερολιμένας Αθηνών ΑΕ συνιστούν εκμετάλλευση δεσπόζουσας θέσεως·
            
         
               —
            
            
               να καταδικάσει την καθής στα έξοδα της παρούσας δίκης.
            
         Ισχυρισμοί και κύρια επιχειρήματα
   Οι προσφεύγοντες είναι ατομικοί χρήστες του Διεθνούς Αερολιμένα Αθηνών στα Σπάτα. Βάλλουν κατά της τελικής αποφάσεως της Επιτροπής ληφθείσας βάσει του άρθρου 7, παράγραφος 2, του κανονισμού 773/2004 (1), με την οποία η Επιτροπή αποφάσισε να μην κινήσει εις βάθος έρευνα επί των κατά τους προσφεύγοντες υπερβολικών τελών που εισπράττει η Διεθνής Αερολιμένας Αθηνών ΑΕ όσον αφορά την ασφάλεια των επιβατών, τις εγκαταστάσεις τερματικού σταθμού επιβατών και τις υπηρεσίες σταθμεύσεως αυτοκινήτων.
   Οι προσφεύγοντες προβάλλουν την ύπαρξη νομικού σφάλματος και προδήλου σφάλματος κατά την εκτίμηση των πραγματικών περιστατικών, καθόσον η Επιτροπή θεώρησε ότι οι έλεγχοι ασφαλείας των επιβατών δεν συνιστούν οικονομική δραστηριότητα υπό την έννοια του άρθρου 82 ΕΚ και ότι οι υπηρεσίες σταθμεύσεως αυτοκινήτων δεν αποτελούν σχετική αγορά.
   Οι προσφεύγοντες ισχυρίζονται περαιτέρω ότι η Επιτροπή δεν προέβη σε προσήκουσα σύγκριση μεταξύ των δαπανών και των εσόδων του Διεθνούς Αερολιμένα Αθηνών στα Σπάτα που αφορούν την παροχή υπηρεσιών ασφαλείας των επιβατών, τις εγκαταστάσεις τερματικού σταθμού επιβατών και τις υπηρεσίες σταθμεύσεως αυτοκινήτων, όπως δεν έλεγξε την ακρίβεια και το περιεχόμενο των πληροφοριακών στοιχείων που της παρέσχε ο Διεθνής Αερολιμένας Αθηνών στα Σπάτα.
   Περαιτέρω, ισχυρίζονται ότι η Επιτροπή υπέπεσε σε νομικό σφάλμα μη εντοπίζοντας i) τη χρήση διαφορετικών τιμών για τα τέλη εγκαταστάσεων τερματικού σταθμού επιβατών ως προς τις διεθνείς και τις εσωτερικές πτήσεις και ii) την επιβολή τέλους εγκαταστάσεων τερματικού σταθμού και τέλους ασφαλείας επί των τακτικών πτήσεων, αλλά όχι επί των εκτάκτων πτήσεων (τσάρτερ).
   Τέλος, οι προσφεύγοντες προβάλλουν την ύπαρξη παραβάσεως του άρθρου 253 ΕΚ, καθόσον η Επιτροπή δεν επισήμανε επί ποιων δαπανών και εσόδων του Διεθνούς Αερολιμένα Αθηνών στα Σπάτα βάσισε την εκτίμησή της ότι ο Διεθνής Αερολιμένας Αθηνών στα Σπάτα δεν χρεώνει υπερβολικές τιμές.
   
      (1)  Κανονισμός (ΕΚ) 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123 της 27.4.2004, σ. 18).